[{"text_idx": "#000009", "text": "Adroddiad Blynyddol a Datganiadau Ariannol"}, {"text_idx": "#000010", "text": "Datganiad ar Gaethwasiaeth a Masnachu Pobl"}, {"text_idx": "#000013", "text": "Labordy newydd gydag Offer Agilent yn cefnogi dysgu israddedigion yng Nghymru. Graham Newton o Agilent, Is-Ganghellor Prifysgol Bangor, Yr Athro John G. Hughes, Paul Spencer, Pennaeth yr Ysgol Peirianneg Electronig a Mr Donald Poirot.Yn ddiweddar fe wnaeth Agilent Technologies Inc. a Phrifysgol Bangor agor labordy newydd Brand Agilent yn cynnwys offer Agilent. Bydd y labordy, sydd yn yr Ysgol Peirianneg Electronig ym Mhrifysgol Bangor, yn cefnogi dysgu cyrsiau gradd israddedig ac o\u0302l-radd mewn Peirianneg Electronig. Yn o\u0302l Ymarfer Asesu Ymchwil (RAE) 2008, mae\u2019r Ysgol Peirianneg Electronig yn yr ail safle drwy wledydd Prydain, ac mae ganddi\u2019r gyfran uchaf o gyhoeddiadau 4 seren mewn unrhyw Ysgol Peirianneg Electronig. Agorwyd y labordy\u2019n ffurfiol gan Is-ganghellor y Brifysgol, Yr Athro John Hughes, a Graham Newton o Agilent. Yn ystod yr achlysur cafwyd anerchiadau gan yr Is-ganghellor, Graham Newton a\u2019r Athro Paul Spencer, Pennaeth yr Ysgol Peirianneg Electronig, a hefyd cafwyd araith gan y siaradwr gwadd, yr O\u0302l-Lyngesydd Paul Thomas. Yn dilyn hynny cafwyd cinio\u2019r dathlu. \u201cRydym yn hynod falch o gael gweithio gydag Agilent i adnewyddu ein labordy dysgu gyda\u2019r offer diweddaraf o safon diwydiannol.\u201d meddai\u2019r Athro Paul Spencer, Pennaeth Peirianneg Electronig ym Mangor. \u201cMae\u2019r offer yma eisoes yn cael ei ddefnyddio ac mae ein myfyrwyr yn elwa\u2019n barod ar y cyfleusterau newydd. Rydym yn hynod ddiolchgar i Agilent am eu cefnogaeth gyson.\u201d Mr Donald Poirot efo Osgiliadur newydd\u201cMae gan Agilent ymrwymiad cadarn i gefnogi sefydliadau academaidd i feithrin y genhedlaeth nesaf o beirianwyr drwy ddarparu offer profi o\u2019r safon ddiweddaraf i\u2019w labordai,\u201d meddai Ueli Nussbaumer, Rheolwr Busnes Agilent yn Ewrop. \u201cMae gan Brifysgol Bangor enw da\u2019n fyd-eang ym maes Optoelectroneg ac Electroneg Organig, ac mae\u2019n bleser cael eu cynorthwyo fel hyn.\u201d Mae\u2019r labordy newydd wedi cael ei enwi\u2019n Labordy Poirot, ar o\u0302l y Technegydd Labordy Donald Poirot, o Landegfan, a ymddeolodd yn ddiweddar ar o\u0302l gweithio yn yr Ysgol am dros 30 mlynedd. Gofynnodd yr Ysgol am farn myfyrwyr a staff presennol, yn ogystal a\u0302 chyn fyfyrwyr a staff, a chafwyd cefnogaeth unfrydol i\u2019r awgrym i alw\u2019r labordy\u2019n \u2018Labordy Poirot. Mae hyn yn tystio mor uchel ei barch yw Donald yno ac mae\u2019n deyrnged briodol i\u2019w flynyddoedd o wasanaeth diflino. Gall hyd at 48 o fyfyrwyr ddefnyddio\u2019r labordy'r un pryd yn awr. Mae\u2019r offer Agilent yn y labordy\u2019n cynnwys 27 Osgiliadur, 25 o Gyflenwadau Pw^er DC, 25 o Amlfesuryddion Digidol a 2 uned ffynhonnell / mesur fanwl gywir a roddwyd yn rhodd haelionus gan y cwmni. Amshah Aljeaidan, myfyrwraig Peirianneg Electroneg sydd yn dod o Kuwait ac yn ei thrydedd flwyddyn yn y Labordy newydd.\u201cDaw\u2019r buddsoddiad yma ar adeg briodol iawn gan ei fod yn ein galluogi i adeiladu ar lwyddiant yr ysgol yn yr RAE a pharhau i ddefnyddio ein harbenigedd ymchwil i roi profiad gwerth chweil i\u2019n myfyrwyr a\u2019u hysbrydoli i gyflawni eu llawn botensial,\u201d meddai\u2019r Athro Paul Spencer. \u201cRydym yn cyflwyno nifer o raglenni MEng pedair blynedd newydd i israddedigion, ac yn ymestyn yr amrywiaeth o gyrsiau MSc rydym yn eu cynnig.\u201d \u201cYm maes technoleg gyfoes, sy\u2019n symud mor gyflym, ni fu erioed yn bwysicach sicrhau bod ein peirianwyr ifanc yn cael y cyfleusterau dysgu a\u2019r offer gorau un i\u2019w galluogi i arwain y diwydiant cyfathrebu diwifr yn y dyfodol - a thrwy hynny'r holl economi fyd-eang, sy\u2019n dibynnu ar gael isadeiledd cyfathrebu cyflym a dibynadwy,\u201d ychwanegodd yr Athro Spencer. \u201cMae gan Brifysgol Bangor enw da ers blynyddoedd am gynhyrchu rhai o beirianwyr gorau\u2019r diwydiant, a bydd y labordy newydd hwn o gymorth i gyfnerthu ei safle ymysg sefydliadau ymchwil gorau\u2019r byd mewn optoelectroneg ac electroneg organig.\u201d"}, {"text_idx": "#000014", "text": "Dyddiad cyhoeddi: 8 Tachwedd 2012"}]